**רמי גרינברג** (נולד ב-18 במאי 1978) הוא עורך דין, פוליטיקאי ואיש ציבור ישראלי, המכהן כראש עיריית פתח תקווה.

ביוגרפיה
--------

גרינברג נולד במושב נווה ירק שבשרון, וגדל בפתח תקווה, בבית דתי־לאומי. למד בבית ספר ממ"ד, אמי"ת גוש דן, במגמת ביוטכנולוגיה. בגיל 14 נבחר לשמש כיו"ר תנועת נוער הליכוד בעיר, ובגיל 16 נבחר לתפקיד יו"ר נוער הליכוד הארצי. טרם שירותו הצבאי, התנדב בארגון לתת. שירת כלוחם בחיל ההנדסה הקרבית בגדוד 601. עם שחרורו התגייס למשטרה למשך כשנתיים, ושימש בין היתר כבלש. לאחר מכן, החל וסיים בהצטיינות לימודים לתואר ראשון במשפטים במכללת המרכז האקדמי שערי משפט שבהוד השרון, והתמחה בתחום המשפט הפלילי.

### קריירה ציבורית ופוליטית

בין 2003 ל-2006 עבד במחלקת הביטחון בעיריית הוד השרון, ומשנת 2004 היה חבר בוועדה לענייני דת במועצה האזורית דרום השרון. בין 2007 ל-2009, היה עוזרו של מנכ"ל עיריית פתח תקווה דני סוויסה. ב-2012, כיהן כמנהל אגף תיאום, קידום ובקרה בעירייה, במשך כחצי שנה, עד שהודח בהוראת משרד הפנים, משום שלא עמד בתנאי הסף למכרז. לאחר מכן שימש כיועצו של ראש העיר, יצחק אוחיון, למשך מספר חודשים. תפקידו האחרון כעובד ציבור, בשנת 2013, היה מנהל האגף לקידום המערכות הציבוריות. בסיומה של שנה זו, נבחר כחבר מועצה מטעם סיעת "הליכוד".

בבחירות המקומיות שנערכו ב-2013, גרינברג התמודד הן לראשות העיר והן למועצת העיר כיושב ראש סיעת "הליכוד". בבחירות למועצת העיר, "הליכוד" בראשות גרינברג קיבלה שני מושבים. בבחירות לראשות העיר, גרינברג סיים במקום השלישי עם 21.38% מהקולות. בסיבוב השני, שהתקיים בין אורי אהד לבין איציק ברוורמן, גרינברג הודיע על תמיכתו באהד. עם זאת, לבסוף ברוורמן נבחר וגרינברג פנה לאופוזיציה – בה הוא בלט במשך כל הקדנציה.

### ראש עיריית פתח תקווה

בבחירות ב-2018, גרינברג הציג את התמודדותו פעם נוספת לראשות העיר למועצת העיר. בבחירות למעוצת העיר גרינברג התנתק ממפלגת "הליכוד" ורץ בראשות סיעה עצמאית בשם "התחדשות", ובבחירות לראשות העיר הוא היה למועמד העיקרי נגד ראש העיר המכהן איציק ברוורמן. גרינברג זכה בבחירות אלו לתמיכה פוליטית גורפת מקיר לקיר, כשבמועמדותו לראשות העיר תמכו "הליכוד", "יש עתיד", "ש"ס" ו"ישראל ביתנו". במהלך הבחירות, גרינברג נתקל במאבק עיקש של הציבור הדתי והחרדי בעיר נגדו, עם טענות שהועלו על ידי מתנגדיו הפוליטיים בנוגע למידת הדתיות שלו, לנטיותיו המיניות ולאחותו הרפורמית. לבסוף, גרינברג ניצח בבחירות עם 45% מקולות הבוחרים לעומת 36% שקיבל ברוורמן, וסיעתו זכתה ב-5 מושבים והייתה לסיעה הגדולה במועצת העירייה. כך, גרינברג הפך לראשון בהיסטוריה של העיר המדיח בבחירות ראש העיר מכהן לאחר קדנציה אחת בלבד. ב-20 בנובמבר, גרינברג נכנס לתפקידו.

לאחר הבחירות, גרינברג הרכיב קואליציה עם "ש"ס" בראשות אוריאל בוסו ו"יש עתיד" בראשות רון כץ. אל קואליציה זו הצטרפו אדי קואז ורועי פן, שפרשו מסיעת "אכפ"ת" של ברוורמן, וכן אורנה דוידאי שפרשה מסיעת "מחוברים". בהמשך, גם סיעת "הבית היהודי" בראשות איציק דיעי, איתי שונשיין (הצלע השנייה של "מחוברים") ועידית ישראלוב לוין (פורשת "מצטיינים" בראשות גנאדי בורשבסקי) הצטרפו לקואליציה, שבסוף הקדנציה מנתה 22 חברי מועצה (מתוך 29 בסך הכל). למעשה, גרינברג פירק כמעט לגמרי את האופוזיציה העירונית.

עם תחילת הקדנציה הראשונה, גרינברג הוביל שינויים משמעותיים בשירות לתושב של עיריית פתח תקווה: ביצוע דיגיטציה מואץ של השירותיים העירוניים, ושירות אישי לתושב של העירייה ושל גרינברג עצמו בוואטסאפ. כמו כן, גרינברג הזמין תושבים לקיים עימו פגישות אישיות. בנוסף, גרינברג חילק את העיר לאשכולות, כשבכל אשכול מונה מטעמו אחראי המרכז את פניות הציבור ופעילות העירייה. יחד עם מהלכים אלו, מיד לאחר היבחרו גרינברג שבר באופן סמלי את הקיר שהפריד בין מליאת המועצה לבין יציע הציבור. עוד בקדנציה זו, גרינברג פעל לקידום התחבורה הציבורית בעיר, להכשרת עשרות חניונים ציבוריים חינמיים, לקידום בנייה למגורים בעתודות הקרקע של העיר, להשקעה באזורי התעסוקה והמסחר בעיר ולשיפוץ כלל הגינות הציבוריות בעיר. עם זאת, מדיניות זו עוררה נגדו מאבקי נמב"י עיקשים והתנגדויות מקומיות חריפות. ככלל, בקדנציה זו הוטחה בגרינברג ביקורת קשה נוכח העובדה שמדיניות העירייה קודמה תוך כדי קידום שמו האישי של גרינברג שלא כדין, יחד עם טענות לפיהן גרינברג פעל באופן לא חוקי נגד מתנגדיו הפוליטיים. בנוסף, בקדנציה זו, התחוללו כמה מאבקים דתיים: הציבור הדתי והחרדי משכונת הדר גנים הביא לאיבוד הצביון החילוני-מסורתי של שכונת עמישב הסמוכה; מרכולים רבים נפתחו ברחבי העיר בשבתות ובחגים; תקציבים ייעודיים למגזר החרדי והדתי הופחתו; ונאסרה קליטת תלמידי חוץ במוסדות החינוך העירוניים. בנוסף, חלק ניכר מן הכהונה הראשונה של גרינברג היה מזוהה עם ההתקדמות לקראת ביצוע הבנייה על שטחי בסיס סירקין, כשגרינברג תמך בבנייה מיומו הראשון בתפקיד על אף לחצים ציבוריים כבדים למנוע את הקמת השכונה החדשה.

בבחירות שנערכו ב-2024, התמודדו מול גרינברג על ראשות העירייה גנאדי בורשבסקי וענת זנזורי. בבחירות למועצת העיר, גרינברג התמודד פעם נוספת עם סיעת "התחדשות". המתמודדים למועצת העיר, שתמכו כמעט כולם במועמדות גרינברג לראשות העיר והתחייבו להצטרף אליו לקואליציה לאחר הבחירות, ניהלו קמפיין מסיבי בקריאה לבוחרים לפצל את הצבעתם, על מנת לא לרכז בידי גרינברג כוח רב מידי. מנגד, גרינברג הוביל קמפיין מסיבי גם כן, בקריאה לתושבי ותושבות העיר דווקא כן לחזק את כוחו ומעמדו באמצעות הצבעה גם לו באופן אישי וכן גם לסיעתו. גרינברג זכה בכ-87% תמיכה בבחירות לראשות העירייה, וסיעתו זכתה ב־13 מנדטים המועצת העירייה, המספר הגבוה ביותר בהיסטוריה של המועצה להשתייך לסיעה אחת. יתר על כן, מתנגדי גרינברג כלל לא עברו את אחוז החסימה – וכל המועצה הנבחרת התחייבה במהלך מערכת הבחירות להצטרף אל הקואליציה של גרינברג. ב-19 במרץ 2024, גרינברג הציג את הקואליציה בה חברות כל סיעות המועצה, ללא כל אופוזיציה.

ביקורת וחשד לפלילים
-------------------

ב-2021, נמתחה ביקורת על התנהלותו הפוליטית של גרינברג. נטען שבניגוד לחוק הבחירות, הוא השתמש בכספי ציבור כדי לפרסם את הישגיו על שלטי חוצות ומודעות אבל; שהוא מטיל על האופוזיציה הגבלות קשות; שוועדת הביקורת בעירייה מורכבת מחברי קואליציה, בניגוד לתקנות; ואף שאיים בתביעה על תושבים, שהעבירו עליו ביקורת. תחקיר נוסף שפורסם, עוד באותה השנה, העלה נגד גרינברג טענות על גזענות, איומים על תושבים והתנהלות פסולה לכאורה בהשתתפות מס הכנסה ברדיפת תושבים. על פי התחקיר, כאשר גילה גרינברג שדירה הושכרה לעובדים זרים ממולדובה, בעלי אישורי שהיה חוקיים, הוא שלח פקחים לדירה, התקשר לבעל הדירה, וניסה לשכנעו להוציא את העובדים ממנה. כשבעל הנכס לא נענה, גרינברג איים כי ישנה את סיווגו למלונית כדי שהבעלים ישלם ארנונה גבוהה יותר.

ב-13 ביולי 2022, פורסם כי גרינברג נחקר במשטרה בחשד של עבירות מרמה והפרת אמונים, סחיטה באיומים, שימוש לרעה בכוח המשרה, לקיחת שוחד וקשירת קשר לביצוע פשע. החקירה בוצעה לאחר שתושב העיר ויריבו הפוליטי, ירון קדושים, הגיש נגדו תלונה במשטרה בטענה כי גרינברג איים לפטר את רעייתו, עובדת העירייה, אם לא יחדול מפעילותו הפוליטית נגד גרינברג.

ב-10 באוגוסט נעצר גרינברג לימים אחדים, לאחר שעלה חשד כי קיבל מאות אלפי שקלים וציוד יקר ערך ממשה סעדון ורון עומייסי במהלך הבחירות לראשות עיריית פתח תקווה ב-2018, בתמורה להבטחתו של גרינברג כי יפעל לקידום ענייניהם הכלכליים אם ייבחר. לגרינברג יוחסו עבירות שוחד, רישום כוזב במסמכי תאגיד, הלבנת הון ועבירות על-פי פקודת מס הכנסה וחוק מס ערך מוסף. בקשת המשטרה להרחיקו מבניין העירייה ולמנוע ממנו פעילות נדחתה על ידי בית המשפט.

קישורים חיצוניים
----------------

* רמי גרינברג, ברשת החברתית פייסבוק
* אייל עצמון, רמי גרינברג מכריז: אני רץ לראשות עיריית פתח תקוה, באתר מיינט פתח תקווה, 17 בנובמבר 2017
* יוני קמפינסקי, רמי גרינברג: פתח תקווה תהיה עיר משגשגת, באתר ערוץ 7, 31 באוקטובר 2018

הערות שוליים
------------

1. 1 2  ארצי חלפון, התלונה, החקירה, הסגירה: השאלות שנותרו פתוחות בפרשת רמי גרינברג, Mynet פתח תקווה, 3 באוגוסט 2018
2. ↑  אתר למנויים בלבד שוקי שדה, מועמד הליכוד פ"ת מציג עצמו כמנהל אגף לשעבר בעירייה - אף שהודח מהתפקיד, באתר TheMarker‏, 14 באוקטובר 2013
3. ↑  ירון דרוקמן וליטל גנה, כל המועמדים, כל הזוכים: תוצאות הבחירות, באתר ynet, 23 באוקטובר 2013
4. ↑  אורי אהד, האיחוד המתבקש במערכת הבחירות בעיר נוצר, ברשת החברתית "Facebook", ‏25 באוקטובר 2013
5. ↑  הסיבוב השני בבחירות המקומיות: מהפכים בפתח תקווה, בהרצליה וביהוד-מונוסון, באתר ‏מאקו‏, 6 בנובמבר 2013
6. ↑  טל סרוסי, "הסירות באגם החדש? אנו נמצא דרך להסדיר זאת בשיתוף פעולה", מלאבס, 9 בנובמבר 2018
7. ↑  יתר על כן, ראש הממשלה בנימין נתניהו קרא לתומכיו בפתח תקווה להצביע לגרינברג לראשות העיר ואך ורק לסיעתו "התחדשות" למועצת העיר – שכן סיעת "הליכוד" המקומית, בראשות משה משה, תמכה בברוורמן.
8. ↑  פתח תקווה: רמי גרינברג ניצח את איציק ברוורמן, באתר כיכר השבת, כ"ב בחשוון תשעט 31.10.18
9. ↑  אבי רבינא, ‏אחות המועמד לראשות העיר רמי גרינברג - מ'נשות הכותל', באתר כיכר השבת, 15 ביולי 2018
10. ↑  סערה ברשתות החברתיות בפתח תקווה: "מדוע רמי גרינברג, מועמד לראשות העיר, מסתיר את הכיפה שעל ראשו?", ניוזים מרכז, 3 בספטמבר 2018
11. ↑  אבי רבינא, ‏רמי גרינברג מבטיח חילול שבת רק ב... רוסית, באתר כיכר השבת, 13 בספטמבר 2018
12. ↑  מאירה ברנע גולדברג, זו הייתה מערכת בחירות דוחה במיוחד, מלאבס, 7 בנובמבר 2018
13. ↑  בחירות, באתר עיריית פתח תקווה - בחירות 2018
14. ↑  טל סרוסי, אורנה דווידאי מצטרפת לקואליציה של רמי גרינברג, מלאבס, 6 בנובמבר 2018
15. ↑  טל סרוסי, מעבר מהיר: אדי קואז ורועי פן הצטרפו לקואליציה של רמי גרינברג, מלאבס, 7 בנובמבר 2018
16. ↑  טל סרוסי, ברגע האחרון: סיעת הבית היהודי נכנסה לקואליציה, מלאבס, 21 בנובמבר 2018
17. ↑  מתן דויטש, רעידת אדמה פוליטית: איתי שונשיין חובר לקואליציה של רמי גרינברג, Mynet פתח תקווה, 20 בספטמבר 2019
18. ↑  מתן דויטש, כדאי שתכירו: זאת הסגנית החדשה של ראש העירייה רמי גרינברג, Mynet פתח תקווה, 15 במאי 2022
19. ↑  ניצן ינקו, דלת פתוחה: רמי גרינברג מזמין אתכם להיפגש איתו אישית ולהציע נושאים לטיפול, mynet פתח תקווה, 10 בדצמבר 2018
20. ↑  אחרי 5 שנים: רמי גרינברג שבר את האקווריום בחדר המועצה עם פטיש, mynet פתח תקווה, 4 בנובמבר 2018
21. ↑  אבי רבינא, ‏גרינברג נגד גרינברג: "אבסורד וחוצפה, הרוב שומר שבת", באתר כיכר השבת, 6 ביוני 2019;אבי רבינא, ‏לאחר מאבק: בריכת 'עמישב' תיסגר בשבת, באתר כיכר השבת, 23 בספטמבר 2019
22. ↑  מזל טלבי לוי, יעבור בשקט? תושבים חילוניים ודתיים יגיעו במקביל להביע תמיכה ומחאה במתחם קשת טעמים, מלאבס, 1 ביולי 2019; מזל טלבי לוי, סערה במגזר החרדי סביב סניף חדש של טיב טעם במרכז העיר. האם ייפתח בשבת?, מלאבס, 1 בפברואר 2021
23. ↑  אסף פרידור, ראש העירייה נחוש לא להיכנע ללחציהם של ראשי המוסדות החרדיים בפתח תקוה להמשיך ולתת להם תקציבים, פת עכשיו, 16 בדצמבר 2018
24. ↑  אבי רבינא, ‏ההחלטה המסעירה של עיריית פתח תקווה, באתר כיכר השבת, 25 במרץ 2019; איסור זה היה גורף לכל מוסדות החינוך העירוניים, אך בקרב המגזר החרדי נטען כי מדובר בהדרת חרדים – הגם שלטענה זו אין בסיס.
25. ↑  טל סרוסי, מאה הימים הראשונים: רמי גרינברג עונה על כל השאלות, מלאבס, 21 בפברואר 2019
26. ↑  מתן דויטש, תוצאות האמת: פתח תקוה של רמי גרינברג, ביתרון ניכר, Mynet פתח תקווה, 28 בפברואר 2024
27. ↑  מתן דויטש, הפתעת הבחירות: אלה המפלגות שנשארו בחוץ בפתח תקוה, Mynet פתח תקווה, 28 בפברואר 2024
28. ↑  מתן דויטש, הישג מדהים לרמי גרינברג במועצת העיר החדשה, Mynet פתח תקווה, 19 במרץ 2024
29. ↑   "בברכה, רמי גרינברג": ראש העיר שלא מפספס הזדמנות ליחסי ציבור, סרטון באתר יוטיוב
30. ↑   מה קורה כשראש העיר מגלה שדירה הושכרה לעובדים זרים?, סרטון באתר יוטיוב
31. ↑  הותר לפרסום: ראש העיר פתח תקווה רמי גרינברג נחקר בחשד לסחיטה באיומים ושוחד, באתר ynet, 13 ביולי 2022
32. ↑  רועי רובינשטיין, ראש העיר פתח תקווה נשאר במעצר: "יש פרעושים וקרציות, זו פגיעה בצלם אדם", באתר ynet, 15 באוגוסט 2022
33. ↑  עמרי מניב, ‏אישור התוכניות התעכב - גרינברג חשש מסרטונים מפלילים: הדיל שהוביל למעצרו של ראש עיריית פתח תקווה, באתר ‏מאקו‏, 10 באוגוסט 2022
34. ↑  עמיר קורץ, "התפתחויות משמעותיות": ראש עיריית פ"ת זומן לחקירה נוספת במשטרה, באתר כלכליסט, 10 בינואר 2023

| ראשי עיריית פתח תקווה  |
| --- |
| 

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| שלמה שטמפפר | יוסף ספיר | מרדכי קראוסמן | פנחס רשיש | ישראל פיינברג | דב תבורי | גיורא לב | יצחק אוחיון | אורי אהד | איציק ברוורמן | רמי גרינברג |
| 1937–1940 | 1940–1951 | 1951 | 1951–1966 | 1966–1978 | 1978–1989 | 1989–1998 | 1998–2013 | 2013 | 2013–2018 | 2018 ואילך |

 |